**Указания**

**за получаване на компенсации на непредвидените разходи на дружествата от отрасъл ВиК за потребена електрическа енергия за април 2022 г.,
одобрена с РМС № 202 от 06.04.2022 г.**

С т. 5 от Решение № 202 на Министерския съвет от 06.04.2022 г. еодобрена Програма за компенсиране на непредвидените разходи на дружествата от отрасъл ВиК за потребена електрическа енергия за месец април 2022 г. (Програмата), според която всички дружества, предоставяли ВиК услуги по регулирани цени, могат да бъдат компенсирани след подаване на Заявление по образец. Всички необходими документи, свързани с кандидатстването за получаване на компенсации, са публикувани на интернет страницата на Министерството на регионалното развитие и благоустройството (МРРБ).

**1. Заявление за компенсиране на непредвидените разходи на дружествата от отрасъл ВиК за потребена електрическа енергия за месец април 2022 г.** – подава се от управител/изп. директор на дружеството. Попълват се само полетата в жълт цвят.

В полето ***„Отчетените разходи за електрическа енергия за м. април 2022 г.“*** се попълват разходите за ел. енергия за месец април, съгласно представените фактури, като общата им стойност трябва да бъде доказана с извлечение от аналитична оборотна ведомост на сметка 601 "Разходи за материали" с аналитичност, изразяваща начислените разходи за електрическа енергия за месец април 2022 г.

В полето **„*Компенсация за месец април 2022 г., съгласно РМС № 30/25.01.2022 г., изменено с т. 1 от РМС № 105 от 2022 г.******и т. 1 от РМС № 202 от 2022 г.*** се посочват получените компенсации за м. април, които се доказват с извлечение от аналитична оборотна ведомост на счетоводната сметка, по която са отчетени получените компенсации за електрическа енергия за м. април 2022 г.

В полето ***„Признати разходи за електрическа енергия в цените на ВиК услугите“***  се записва номерът на последното Решение на Комисията за енергийно и водно регулиране (КЕВР), с което са утвърдени разходите за електроенергия в цените на услугите (за одобрен бизнес план за периода 2017-2021 г. или решение за утвърдени цени преди последния регулаторен период). Разходите за електроенергия се посочват по видове ВиК услуги, като дружествата, които доставят вода на повече от един ВиК оператор я записват общо за всичките.

Към Заявлението задължително се прилагат изброените в приложението документи, като за по-голяма яснота може да се добавят и други допълнителни данни, касаещи Програмата.

**2. Опис на фактури, отразяващи разхода за електрическа енергия за месец април 2022 г.**

В справката се описват всички приложени фактури, отнасящи се за разхода за електрическа енергия за месец април 2022 г., като се прилагат заверените копия от фактури на хартиен носител.

Когато за едно и също количество потребена електроенергия има издадени повече от една фактура (за активна енергия и за мрежови услуги от различни контрагенти), следва количеството да се посочи само за едната фактура, а за останалите да посочи само стойността им. Кредитни известия се посочват със знак „минус“.

Префактурираните разходи за електроенергия от дружества, които не са търговци на електрическа енергия по смисъла на Закона за енергетика, се посочват под всички фактури, като се отделят с един празен ред и в забележка под таблицата се дават разяснения за основанието за тяхното издаване. Като приложение към фактурата се изпраща и протокол от замерването на контролния електромер, на база на която е издадена фактурата. Във всяка префактурирана електроенергия следва да се начисли и съответната компенсация, съгласно РМС № 30 от 2022 г., изменено с т. 1 от РМС № 105 от 2022 г. и т. 1 от РМС № 202 от 2022 г.

Префактурираните от дружеството фактури за трети лица се посочват със знак „минус“ и се записват най-долу в таблицата, като се отделят с един празен ред и в забележка под таблицата се дават разяснения за основанието за тяхното издаване. Като приложение към фактурата се изпраща и протокол от замерването на контролния електромер, на база на която е издадена фактурата. Във всяка префактурирана електроенергия следва да се начисли и съответната компенсация, съгласно РМС № 30 от 2022 г., изменено с т. 1 от РМС № 105 от 2022 г. и т. 1 от РМС № 202 от 2022 г.

3. ***„Декларация за идентичност на данни“*** - подава се от управител/изп. директор на дружеството. Декларираните стойности следва да са равни на стойностите в заявлението.

4. Проект на ***„Индивидуален договор“*** – представя се в **три** еднообразни екземпляра с попълнени данни на дружеството-заявител и подписан от управител/изп., като приложение към подаденото заявление.

След преглед на заявлението и придружаващата го документация от работната група, сформирана със Заповед № РД-02-14-308/21.03.2022 г., изменена със Заповед
№ РД-02-14-412/14.04.2022 г. на заместник министър-председателя и министър на регионалното развитие и благоустройство, и удостоверяване на основателността и размера на исканата компенсация, дружеството ще бъде уведомено с писмо, към което ще бъде приложен утвърден „Индивидуален протокол“ и подписан „***Индивидуален договор******за предоставяне на средства по програма за компенсиране на непредвидените разходи на дружествата от отрасъл ВиК за потребена електрическа енергия за месец април 2022 г.“***

При установяване на неточности в заявлението и придружаващата го документация, работната група уведомява дружеството-заявител с писмо по електронната поща, в което дава указания и срок за отстраняването им.

Всички необходими документи, подписани от заявителя се подават в деловодството на МРРБ **на хартиен носител**, към който се прилагат и електронен носител в публикувания формат (Word и Excel).

Работната група има право да изиска от дружеството-заявител допълнителна документация, касаеща плащането на средствата по Програмата.